52. schôdza NR SR - 13.deň - A. dopoludnia
Dátum: 2026-06-12
Poslanec: Mesterová, Zuzana (PS)
Druh vystúpenia: Vystúpenie v rozprave

Ďakujem pekne za slovo, pán predsedajúci. Pre tých, ktorí tu včera neboli, krátke zhrnutie. Včera večer sme sa dozvedeli, že tento návrh zákona, o ktorom tu rokujeme, vlastne bude niečo úplne iné. Bude to prvé čítanie o zmene rokovacieho poriadku, ale nie kvôli špecifickej veci, čo sa týka európskeho výboru, ale ideme meniť to, čo ste pred nedávnom si zaviedli. Veľká novelizácia toho, ako bude fungovať plénum Národnej rady, sa koalícii neosvedčila, lebo priniesla, čudujte sa, diskusiu do pléna Národnej rady. A vy ste vlastne chceli umlčiavať, no tak to nesedí, tak to treba zmeniť. Tak tento zákon, ktorý ešte dnes hovorí o európskom výbore, už o niekoľko týždňov hovoriť o európskom výbore nebude, lebo ani nemôže, keďže ústavný zákon, na ktorý mal tento zákon nadväzovať, sa už z rokovania Národnej rady stiahol, čiže tu máme vlastne len taký prázdny biely papier, o ktorom môžeme hovoriť, čo na ňom asi bude namaľované. A zaznamenala som po včerajšku také ponosy koaličných poslancov, že zbytočne sa tu o tom rozprávame, zbytočne tu o tom plytváme čas, treba ísť ďalej. No, kolegovia, toto je harmonogram rokovania Národnej rady na rok 26. Naplánovaných pracovných týždňov má Národná rada, tak ja som si to tu spočítala, 16. I s týždňami, ktoré sú určené pre výbory, ktoré, tak mám pocit, že sa nie úplne využívajú na výbory, lebo výbory sú tu potom v priebehu schôdze kadejako cez prestávky, je ich 26. Bežný rok má 52 pracovných týždňov. Občania a občianky na Slovensku pracujú 52 týždňov. My máme naplánovaných 16 týždňov, s výbormi 26 týždňov, polovicu z toho. Myslím si, že my, preto vy nadobúdate pocit, že my sme tu dlho, lebo my sme si naplánovali málo pracovných dní, kolegovia. Už prvotný plán rokovania Národnej rady v tomto období je málo ambiciózny. Už len to, koľko rokovacích dní má naplánovaných Národná rada, hovorí o kvalite jej činnosti. A o obsahu toho, čo tu za tak krátky čas prerokujeme a schválime, to už sa nemusíme ani baviť. To vidí celé Slovensko a tento rokovací poriadok je toho ilustráciou, ako pracuje Národná rada, ako kvalitne, ako efektívne, aký obsah prináša a asi na čo míňa zdroje daňových poplatníkov. Lebo, keďže sme sa dozvedeli, že tá veľká zmena, ktorá tu dva roky sa chystala, potom sa schválila a teraz sme ju prvýkrát otestovali, sa v koalícii neosvedčila a ide sa meniť, tak si treba pozrieť, koľko táto zmena stála. A ja už som to tu včera hovorila a budem to tu opakovať. Pravdepodobne z tých faktúr, ktoré sú zverejnené, stála 48 000 €. Celá táto zmena technického systému podľa tej faktúry, ktorá bola zverejnená, by mala stáť 48 000 €. Budem sa pýtať, čo to je za faktúru a koľko toto celé stálo aj 211. Lebo nikto z vás sa tu nejak včera nemal k tomu, aby mi to vysvetlil, lebo keď už ideme niečo meniť, tak by sme si mali asi aj zvážiť, čo naše kroky stoja občanov a občianky. Koľko to také neuvážené rozhodnutie asi tak stojí. V čase konsolidácie. A už len to, akým spôsobom ideme meniť tu dvojročný tento dvojročný projekt, hovorí o tom, asi aký kvalitný je tento orgán. A ono to súvisí aj s tým, čomu vy v skutočnosti venujete pozornosť. A súvisí to aj s tým, čo sú vaše priority, lebo potom všetko ostatné vyzerá ako vyzerá, ako taká Potemkinova dedina alebo také kulisy v divadle. Tu rýchlo niečo. Vy by ste boli najradšej, aby sme každý zákon prešli tak do pol hodiny. Rýchlo niečo povie navrhovateľ, rýchlo niečo povie spravodajca, potom tu niekto sem-tam niečo povie, odchod, ďalej, vybavené, pásová výroba. Ale my tu nie sme vo fabrike, kde si chodíte štikať 8 hodín. Toto je najvyšší zákonodarný orgán. Tu sa nemontujú súčiastky, na ktoré máte návod. Tu sa tvorí, tu sa tvorí legislatíva, tu sa tvorí právny rámec, ktorý ovplyvňuje život všetkých ľudí na Slovensku. Ovplyvňuje všetko. Ovplyvňuje to, ako je chránený ich majetok, ovplyvňuje to, v akých kvalitných školách naše deti študujú, ovplyvňuje to, v akých nemocniciach, akú lekársku zdravotnú starostlivosť dostávajú ľudia na Slovensku, ovplyvňuje to, koľko platia dane, aké majú vytvorené pracovné podmienky, aké majú vytvorené podnikateľské prostredie. Každý jeden aspekt života, kolegovia a kolegyne, ovplyvňuje vaša práca. A vy ste si na tento rok naplánovali 16 pracovných týždňov a ešte aj hundríte, keď sa to o týždeň predĺži alebo o pár týždňov predĺži. Ľudia na Slovensku pracujú 52 týždňov v roku, aby sa zložili na chod štátu, na naše platy, na chod tejto inštitúcie, aby zaplatili dane, z ktorých by mali byť postavené mosty, cesty, diaľnice, nemocnice, školy, verejný priestor, aby z nich mali zabezpečené verejné služby a vy sa tu pohoršujete, že tu si dovolí niekto rozprávať sa o tom, čo my tu schvaľujeme. 2 hodiny včera tu zaznelo. Už 2 hodiny sa tu o tom rozprávame. Vy akože, kde je nastavený váš štandard diskusie o tak vážnych veciach? Koľko to je? A práve preto, práve preto tu schvaľujeme tak nekvalitnú legislatívu, lebo vy máte k nej takýto prístup. Rýchlo. Rýchlo, poďme. Ďalší, ďalší, ďalší. Ako keby naša práca závisela od normy, koľko tu schválime vecí, nie od kvality, aký obsah tie zákony obsahujú. Uvedomte si, čo znamená vaša ľahostajnosť k tejto práci, lebo to sa nedá inak pomenovať. Toto je ľahostajnosť k výkonu mandátu poslancov Národnej rady. Pretože Národná rada dáva dôveru vláde, nie naopak. Vy tu nie ste predĺžená ruka vlády. Vy ste Čo znamená vaša ľahostajnosť k tejto práci, lebo to sa nedá inak pomenovať. Toto je ľahostajnosť k výkonu mandátu poslancov Národnej rady. Pretože Národná rada dáva dôveru vláde, nie naopak. Vy tu nie ste predĺžená ruka vlády. Vy ste zákonodarný orgán, samostatný, suverénny stĺp moci pre rozdelenie moci v štáte. Vy tu máte kontrolovať a garantovať kvalitu legislatívy aj tej, ktorá prichádza z vlády. Toto je zákonodarný orgán. Toto nie je výkonná fabrika vlády. Toto nie je výkonná fabrika Roberta Fica. Toto nie je montážna dielňa na demontáž právneho štátu. Toto je zákonodarný orgán. A vy? Vy ste tí, ktorí dostali dôveru ľudí. Ktorí sa spoliehajú na to, že vaša práca bude kvalitatívne kvalitu ich života zvyšovať. Že sa môžu spoľahnúť, že kým oni chodia od pondelka do piatka do práce 52 týždňov v roku, aby pracovali, aby prispievali na chod tejto republiky, tak vy tu sedíte na to, aby ste rozmýšľali nad tým, ako skvalitniť ich život, ako im zlepšiť pracovné podmienky, ako im zlepšiť výkon verejných služieb, ako zabezpečiť lepší výkon ich práv, aby boli naozaj občanmi Európskej únie, aby, aby boli, aby mali rovnaké práva ako všetci ľudia v Európskej únii, aby mali rovnakú kvalitu života. To je vaša práca. A vy k nej pristupujete ani nie na 50 %. Ani nie na 50 %. Spočítajte si počet pracovných dní. Ešte raz ja budem niekde počuť po nose, koľko Národná rada tu rozpráva o čom. Zle ste si nastavili očakávania, kolegovia, príliš málo ambiciózne. Ak by ste si urobili lepší plán na prácu, nemuseli by ste byť frustrovaní, že ste tu dlhšie, ako ste očakávali, lebo toto je príliš málo za to, aké platy tu poberáme a čo sa očakáva od Národnej rady. Od Národnej rady sa neočakáva, že gro jej činnosti bude meniť vlastné pravidlá rokovania. Od Národnej rady sa očakáva, že pravidlá rokovania má vyriešené. A že tu prijíma takú úpravu, ktorá sa orientuje na ľudí. Vy veľmi radi rozprávate, že v centre vašej pozornosti je človek. Jeden konkrétny v tomto prípade a v tomto volebnom období. Tibor Gašpar. Takto to tu vyzerá. Takto to tu vyzerá, lebo nič inému sa tu nevenuje pravidelne toľko pozornosti ako Tiborovi Gašparovi a všetko ostatné tu ide len tak pomimo. Poďme rýchlo. Rýchlo, len aby už bolo hotovo vybavené. Leto ide, treba ísť na dovolenky. Ja vyzývam poslanca Michelka, aby sa s vami na tomto nepodieľal. Je to jeho návrh. Môže ho kedykoľvek stiahnuť. Nepotrebuje na to nič. Táto vládna koalícia z SNS už vytrela toľkokrát podlahu, že jeden čistý papier vám tu nemusia nechať na to, aby ste išli opravovať to, čo ani netreba opravovať. Len to, čo sa vám nepáči. Lebo sa vám nepáči diskusia, lebo vlastne nechcete pracovať. Vy máte výkon meraný na počet klikov za vládne zákony, za koaličné zákony, odchod. Toto je vaša norma práce. Žiadna hlbšia duševná činnosť, žiadna, žiadna, žiadna tvorivá činnosť, žiadne rozmýšľanie. Postláčať, domov, vybavené. A budeme sa tu o tom rozprávať. Budeme sa tu o tom rozprávať, lebo toto má vážne následky. A nejaká faktúra za to, že sa tu zmenil elektronický systém, je nič v porovnaní s tým, čo to prináša sekundárne. Koľko táto vaša ľahostajnosť, neodbornosť, šlendriánstvo stojí daňových poplatníkov peňazí. Tak sa nad tým skúste, kolegovia z koalície, zamyslieť. Je leto. Budete mať asi 2,5 mesiaca na to, aby ste si vstúpili do svedomia a ja som zvedavá, s akým nastavením sa tu v septembri vrátime? Ďakujem pekne.